Kwark (suiwelproduk) - Wikipedia
Kwark is 'n soort heel vars kaas wat van aangesuurde gepasteuriseerde melk vervaardig word. Dit is 'n voorproduk van die hardekaasvervaardiging wat nog ontwater moet word voordat dit as kaas ryp kan word. Kwark is veral in Sentraal- en Oos-Europa 'n gewilde suiwelproduk wat onder meer as nagereg geniet of vir soet en pikante geregte gebruik word.
Poolse twaróg (kwark)
Duitse kwark het 'n romerige tekstuur. Dit word as maer en roomkwark bemark
Dit moenie met maas- of roomkaas verwar word nie.
Etimologie en geskiedenisWysig
Die term "kwark" (Duits Quark) is in die Laat-Middelhoogduitse taalperiode as twarc, quarc en zwarg uit die Nedersorbiese Slawiese taal ontleen waar dit as twarog bekend staan (vergelyk Pools twaróg, Russies tworog en Tsjeggies tvaroh). Die vroegste Middelduitse bronne dateer uit die 14de eeu. Die Hongaarse túró is eweneens uit die Slawiese taalgebied oorgeneem.
Die Beiers-Oostenrykse term Topfen kom reeds in 13de eeuse bronne voor en verwys moontlik na die potte (Duits Topf) wat vir die kaasvervaardiging gebruik is, of na die wit kaas se destydse kenmerkende ronde vorm.
Die Romeinse skrywer Tacitus noem 'n soort gefermenteerde melk (Latyns lac concretum) as deel van die Germaanse voeding. Dit is tans nie duidelik of lac concretum kwark, dikmelk of 'n ander soort vars kaas was nie.
↑ Vergelyk Friedrich Kluge: Etymologisches Wörterbuch der deutschen Sprache. 24ste hersiene en uitgebreide uitgawe onder redaksie van Elmar Seebold. Berlyn/New York: Walter de Gruyter 2002, bl. 734